**Pia Gjellerup** (født 22. august 1959 på Frederiksberg) er en dansk sosialdemokratisk politiker og jurist. Hun har vært medlem av Folketinget, justisminister, næringsminister og finansminister. Gjellerup var den første kvinnelige finansminister i Danmark. Gjellerup er fra 2014 leder av Center for Offentlig Innovation.

Liv og virke
------------

### Bakgrunn

Gjellerup kommer fra en familie der faren var advokat og moren likningssekretær. Hun gikk gymnaset på Metropolitanskolen og ble uteksaminert i 1978.

Hun begynte i 1978 på studier til ingeniør ved Danmarks Tekniske Højskole, men skiftet i 1980 over til jusstudiet. I 1985 ble hun cand.jur. fra Københavns Universitet. Gjellerup arbeidet som advokatfullmektig og fikk advokatbevilling i 1990.

### Politisk virke

Gjellerup engasjerte seg som student i Danmarks Socialdemokratiske Ungdom (DSU). Fra 1982 til 1984 ledet hun DSUs lokallag på Frederiksberg. Hun var også aktiv i lokalpolitikken og fra 1982 til 1987 satt hun i kommunestyret på Frederiksberg, de to siste årene som sosialdemokratenes gruppeleder.

Ved valget i 1987 stilte Gjellerup som kandidat for Socialdemokratiet i Vestre Storkreds og ble valgt til Folketinget. I Folketinget ble hun valgt til styret i sosialdemokratenes gruppe. Hun ble i 1990 gruppesekretær og leder for skatteutvalget.

Da Poul Nyrup Rasmussen dannet regjering i 1993, ble Gjellerup justisminister. Regjeringen tiltrådte 25. januar 1993 og allerede 29. mars samme år gikk hun av. Bakgrunnen for at hun trakk seg var at det var avdekt uregelmessigheter i regnskapet for et kurssenter drevet av DSU. Gjellerup var styreleder for kurssenteret Solhavegården fra 1989 til 1993. Det ble senere klart at Gjellerup ikke hadde ansvar i saken.

Gjellerup fikk sentrale verv i partiet. Fra 1992 til 1993, 1994 til 1998 og igjen fra 2001 var hun medlem av hovedstyret i Socialdemokratiet.

Gjellerup ble i 1994 leder for sosialdemokratenes folketingsgruppe. Da Poul Nyrup Rasmussen 23. mars 1998 dannet en ny regjering, ble Gjellerup handelsminister. Hun hadde denne regjeringsposten til 21. desember 2000, da hun ble finansminister. Gjellerup var Danmarks første kvinnelige finansminister.

Gjellerup var på nytt sosialdemokratenes gruppeleder i Folketinget i årene 2002–2005. Hun var medlem av Folketinget til 20. februar 2007. Hun forlot da politikken for å arbeide som leder av politisk avdeling i Danmarks Jurist- og Økonomforbund. I 2014 ble hun leder for det nyopprettede Center for Offentlig Innovation.

Referanser
----------

1. ↑   Munzinger Personen, Munzinger IBA 00000023581, besøkt 9. oktober 2017[Hentet fra Wikidata]
2. 1 2 3 4 5 6 7  Lis Højgaard:«Pia Gjellerup (1959 - )», *Dansk Kvindebiografisk Leksikon*. Lest 13. januar 2019.
3. 1 2 3 4 5  *Kraks Blå Bog 2006/07*, Kraks Forlag, 2006, s. 335.
4. ↑  *Folketingsvalget den 8. september 1987*, København: Danmarks Statistik, 1989, s. 131 og 210.
5. ↑  «Regeringen Poul Nyrup Rasmussen I», Statsministeriet. Lest 13. januar 2019.
6. ↑  «Regeringen Poul Nyrup Rasmussen IV», Statsministeriet. Lest 13. januar 2019.
7. ↑  «Kvindelige ministre efter ressort 1924-2018» Arkivert 13. januar 2019 hos Wayback Machine. Kvinfo. Lest 13. januar 2019.
8. ↑  Pia Gjellerup (S), Folketinget. Lest 13. januar 2019.
9. ↑  Jesper Vangkilde: «Pia Gjellerup forlader politik», *Politiken*, 11. januar 2007. Lest 13. januar 2019.
10. ↑  Christian Juhl Mølgaard: «Pia Gjellerup skal lede Center for Offentlig Innovation», *Altinget*, 5. desember 2013. Lest 13. januar 2019.

Eksterne lenker
---------------

* (da) Pia Gjellerup hos Folketinget Rediger på Wikidata

  


|  |  |
| --- | --- |
| Oppslagsverk/autoritetsdata | Store Danske Encyklopædi **·** Dansk kvindebiografisk leksikon **·** Prabook **·** VIAF **·** LCCN **·** Munzinger (iba)
 |